Előterjesztés

a Közgyűlés részére

Tisztelt Közgyűlés!

A Fővárosi Közgyűlés 762/2010. (IV.29.) Főv. Kgy. határozatával hagyta jóvá „A budapesti közösségi közlekedés fejlesztése – a Pesti úton buszsáv kialakítása útpálya szélesítéssel” című, KMOP-2.3.1/B-08-2009-0006 azonosító számú projekt Támogatási Szerződését, amelynek megkötésére 2010. április 30-án került sor.

A 89/2011. (01.31.) Főv. Kgy. határozatával döntött arról, hogy a BKK Budapesti Közlekedési Központ Zártkörűen Működő Részvénytársaság (továbbiakban BKK Zrt.) útján kívánja ellátni többek között a tárgyi projekt megvalósításával kapcsolatos projektirányítási, felügyeleti feladatokat. Mindezek alapján tárgyi előterjesztésben szereplő projekt projektmenedzsmenti feladatait a BKK Zrt. látja el.

1. **Előzmények**

A Fővárosi Közgyűlés 312/2012.(02.29.) Főv. Kgy. határozatával járult hozzá „A budapesti közösségi közlekedés fejlesztése – a Pesti úton buszsáv kialakítása útpálya szélesítéssel” című projekt Kbt. 21.§ (3) bekezdése szerinti XVII. kerület Rákosmente Önkormányzatával történő közös ajánlatkérés keretében történő megvalósításához. Az erről szóló együttműködési megállapodás 2012. április 3-án került aláírásra.

A XVII. kerület Rákosmente Önkormányzata és a Fővárosi Önkormányzat között létrejött fenti megállapodásban rögzítetteknek megfelelően, a kivitelező kiválasztására irányuló közbeszerzési eljárás eredményesen zárult, szerződéskötésre 2012. szeptember 7-én került sor a Pulzus Plusz Kft-vel.

A „KMOP-2.3.1/B-08-2009-0006 azonosítószámú, „A budapesti közösségi közlekedés fejlesztése a Pesti úton buszsáv kialakítása útpálya szélesítéssel” című projekt” összköltsége 205.995.521,-Ft, a Támogatási Szerződés szerinti elszámolható költség szintén 205.995.521 Ft. A projekt 90%-os uniós támogatással valósul meg.

A projekt megvalósításához elengedhetetlenül szükséges az ELMŰ Hálózati Kft. tulajdonát képező helyszínen meglévő 20 kV-os elektromos kábel kiváltása, azaz a meglévő légvezeték elbontása és más műszakilag megfelelő módon és területen a vezeték-szakasz visszaépítése. A XVII. ker. Pesti úti Maroshévíz-Csabai utcák között hozzávetőlegesen 300 méter 20 kV-os szabadvezeték bontásával és közel megegyező nyomvonalon, 20 kV-os földkábel létesítésével valósul meg a közműkiváltás. Az engedélyezési dokumentáció benyújtásra került az ELMŰ Hálózati Kft.-hez, aki a tulajdonosi hozzájárulás kiadásának feltételéül szabta a kiváltás során létrehozott vezetékszakasz tulajdoni rendezését. (A Pulzus Kft. az engedélyezési eljárás elhúzódása, a Felek közötti megállapodás időigénye miatt folyamatosan akadályt közöl, amelyeket a – projekt műszaki ellenőri és lebonyolítói feladatait ellátó - BKK Zrt. ezidáig részakadály-közlésnek fogadott el. Azonban a kivitelezés olyan státuszba került, amikor már az ELMŰ jóváhagyása és az építéshez való hozzájárulása elengedhetetlenül szükséges a buszsáv megépítéséhez.

**2. Közterület igénybevételére vonatkozó megállapodás szükségessége**

A Fővárosi Közgyűlés Gazdasági Bizottsága a 2013. február 19-i ülésén döntött a közcélú hálózat átadás-átvételéről. Ezzel a Megállapodással az ELMŰ megkezdte a közcélú hálózat kiépítésére vonatkozó engedélyezési dokumentáció vizsgálatát. Az ELMŰ ezt követően jelezte, hogy a közcélú hálózat kiépítéséhez szükség van egy újabb megállapodás megkötésére a Fővárosi Önkormányzattal, tekintettel arra, hogy a kiépítendő hálózat és annak biztonsági nyomvonala egyrészt fővárosi önkormányzati, másrészt Rákosmenete önkormányzata tulajdonában álló közterületen helyezkedne el. A villamosenergiáról szóló 2007. évi LXXXVI. törvény (a továbbiakban: VET) 123. § (1) bekezdése szerint a közcélú hálózat nyomvonalát úgy kell kijelölni és megtervezni, hogy az lehetőleg közterületen haladjon. A VET 123. § (3a) bekezdése szerint közterületen elhelyezett közcélú hálózatra és ennek közterületet érintő biztonsági övezetére nem kell vezetékjogot alapítani, ilyen terület igénybevételére az érintetteknek megállapodást kell kötni.

Jelen előterjesztés célja, hogy a T. Közgyűlés jóváhagyja a megállapodás megkötését a közműszolgáltatóval annak érdekében, hogy a Fővárosi Önkormányzat, mint a 125938 hrsz-úközterület tulajdonosa a törvényi előírásnak eleget tegyen, és ezzel a döntésével biztosítsa a Támogatási Szerződésben vállalt projektcél elérési kötelezettségét.

Kérjük a T. Közgyűlést, hogy a döntéshozatalnál az alábbi szempontokat és érveket figyelembe venni szíveskedjék:

- A közterület forgalomképtelen törzsvagyonba tartozik, annak 3 évet elérő vagy azt meghaladó időtartamú hasznosítása a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 22. § (1). bek. c) pontja (a továbbiakban: Vagyonrendelet) értelmében közgyűlési hatáskör (Vagyonrendelet 3. § 29. *Közterület:* helyi közutak, terek, parkok és egyéb közterületek. Közterület rendeltetése különösen: a közlekedés biztosítása (utak, terek), a pihenő- és emlékhelyek kialakítása (parkok, köztéri szobrok stb.)

* A közösségi közlekedés fejlesztése és működtetése, valamint a közúti hálózat fejlesztése közfeladat, melynek érdekében történik az igénybevételi megállapodás megkötése,
* A nemzeti vagyonról szóló 2011. évi CXCVI. törvény (a továbbiakban: Nvtv.) 11. §-ának (13) pontja lehetőséget ad a nemzeti vagyon körébe tartozó vagyonelem közfeladat ellátása céljából, e feladat ellátásához szükséges mértékben történő ingyenes hasznosítására. Figyelemmel arra, hogy jelen esetben az igénybevétel jogszabályban rögzített közfeladat, uniós társfinanszírozással történő megvalósításához kapcsolódik, és mivel a hálózat korábbi nyomvonala is érintette a Fővárosi Önkormányzat tulajdonában lévő ingatlant, tehát nem új elhelyezésről, hanem áthelyezésről van szó, a csatolt megállapodás tervezet térítésmentes igénybe vételt biztosít az ELMŰ számára.
* A megállapodás többletforrást és a Fővárosi Önkormányzat 2013. évi költségvetési rendeletmódosítást nem igényel.

Fentiek okán, a munkák folytatásához szükséges megállapodás mihamarabbi aláírása érdekében, kérem a T. Közgyűlést az alábbi a határozati javaslat elfogadására.

Határozati javaslat

A Fővárosi Közgyűlés úgy dönt, hogy:

a 22/2012. (III.14.) Főv. Kgy. rendelet 45. § (1) bekezdés, illetve a 22. § (1) bekezdés c) pontjában biztosított jogkörében eljárva

hozzájárul a Fővárosi Önkormányzat 125938 hrsz-úingatlanán közcélú hálózat térítésmentes áthelyezéséhez, és ennek érdekében jóváhagyja, megköti a Budapest Főváros Önkormányzata és az ELMŰ Hálózati Kft. közötti Igénybevételi Megállapodást az 1. sz. melléklet szerinti tartalommal, és felkéri a főpolgármestert annak aláírására.

határidő: döntést követő 15 napon belül

felelős: Tarlós István főpolgármester

**Határozathozatal módja: minősített szavazattöbbség**

Budapest, 2013. május „ ”

|  |
| --- |
|  |
| Szeneczey Balázs dr.főpolgármester-helyettes |
| Egyetértésével:György István dr.*főpolgármester-helyettes*Láttam: |
| Sárádi Kálmánné dr.főjegyző |

mellékletek:

1. igénybevételre vonatkozó megállapodás